《邑宰同游岘峰》
宋代·张志行

胜境追游岂易寻，公馀喜得共登临。攀萝缥缈云霄兴，夹道琮琤玉石音。

置酒但教呼我辈，题名何必刻碑阴。篮舆归去敲明月，盛集应堪继竹林。

作者简介：张志行，字公择，东阳（今属浙江）人。应试时直陈时政得失，忤执政被黜。归乡立书院、置义田以励风俗。高宗绍兴三年（一一三三）赐号冲素处士。有《易传撮要》四卷等，已佚。清道光《东阳县志》卷二○有传。今录诗二首。